《次韵仇仁近有怀见寄十首》
元代·方回

身历干戈百战尘，休官仍似布衣贫。
每看事有难行处，未见心无不愧人。
秋稔粥饘犹可继，夜凉灯火已堪亲。
闭门读易吾谋决，莫用蓍龟问鬼神。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。